Illum il-Kummissjoni ppreżentat il-Pjan ta' Azzjoni tagħha msejjaħ SAMIRA – l-Aġenda Strateġika għall-Applikazzjonijiet Mediċi tar-Radjazzjoni Jonizzanti. Il-Pjan se jtejjeb il-koordinazzjoni tal-UE, se jiżgura li t-teknoloġiji radjoloġiċi u dawk nukleari jkomplu jkunu ta' benefiċċju għas-saħħa taċ-ċittadini tal-UE, u se jikkontribwixxi għall-ġlieda kontra l-kanċer u mard ieħor. Dan il-Pjan ta' Azzjoni huwa l-ewwel segwitu għall-Pjan tal-Ewropa biex Jingħeleb il-Kanċer, adottat mill-Kummissjoni fit-3 ta' Frar. Il-Kummissarju għall-Enerġija, Kadri Simson, stqarret: “Il-pandemija attwali fakkritna lkoll dwar l-importanza tas-saħħa u l-ħtieġa li nagħmlu dak kollu li nistgħu biex inżidu l-benesseri taċ-ċittadini tagħna. L-użu mediku sikur tat-teknoloġija radjoloġika u ta' dik nukleari huwa għodda utli ħafna fl-arsenal tagħna u diġà qed ikun ta' benefiċċju għal mijiet ta' miljuni ta' pazjenti madwar l-Ewropa. Dan il-Pjan ta' Azzjoni se jiżgura li l-UE tibqa' l-mexxej globali fil-provvista tal-isotopi radjoattivi mediċi u fl-iżvilupp ta' dijanjostika u ta' trattamenti radjoloġiċi, filwaqt li tapplika l-ogħla standards tal-kwalità u tas-sikurezza.” Il-Kummissarju għas-Saħħa u s-Sikurezza Alimentari, Stella Kyriakides, qalet: “Permezz tal-Pjan Ewropew biex Jingħeleb il-Kanċer, se nieħdu azzjoni biex niżguraw li nagħmlu iktar skrinjar, u li nagħmlu skrinjar aħjar. U biex nagħmlu dan, jeħtieġ li jkollna teknoloġija tar-radjazzjoni li tkun sikura u ta' kwalità għolja. L-immaġnijiet radjoloġiċi huma indispensabbli għad-detezzjoni u għad-dijanjożi bikrin tal-kanċer, filwaqt li iktar minn nofs il-pazjenti bil-kanċer issirilhom ir-radjoterapija. Huma element li dejjem ikun preżenti fil-ħajja ta' pazjent bil-kanċer. Il-Pjan ta' Azzjoni SAMIRA huwa l-ewwel riżultat tagħna fil-qafas tal-Pjan tal-Ewropa biex Jingħeleb il-Kanċer, u huwa eżempju eċċellenti ta' kollaborazzjoni bejn il-komunitajiet tal-enerġija, tas-saħħa u tar-riċerka.” Il-Pjan ta' Azzjoni SAMIRA jiżgura li ċ-ċittadini tal-UE jkollhom aċċess għal teknoloġiji radjoloġiċi u nukleari ta' kwalità għolja fil-qasam tal-mediċina bl-ogħla standards tas-sikurezza. Il-Pjan jiddefinixxi azzjonijiet u miżuri fi tliet oqsma ewlenin: (i) l-iżgurar tal-provvista ta' isotopi radjoattivi mediċi, (ii) it-titjib tal-kwalità u tas-sikurezza tar-radjazzjoni fil-qasam tal-mediċina, u (iii) l-iffaċilitar tal-innovazzjoni u tal-iżvilupp teknoloġiku tal-applikazzjonijiet mediċi tar-radjazzjoni jonizzanti. L-azzjonijiet jinkludu: Sfond Hemm varjetà ta' teknoloġiji nukleari u tar-radjazzjoni li jaqdu rwol ewlieni fil-ġlieda kontra l-kanċer. Il-mammografija, it-tomografija kompjuterizzata u forom oħra ta' immaġnijiet radjoloġiċi huma teknoloġiji indispensabbli għall-istadji kollha tal-ġestjoni tal-kanċer. Ir-radjoterapija hija fost l-iktar trattamenti tal-kanċer effettivi, effiċjenti u użati li l-pazjenti u t-tobba għandhom għad-dispożizzjoni tagħhom. Il-mediċina nukleari tintuża regolarment għad-dijanjożi u għas-segwitu tal-kanċer, u qed issir dejjem iktar disponibbli għat-trattament tal-kanċer. Permezz tan-network tal-provvista uniku tagħha, tal-iżviluppi teknoloġiċi innovattivi u tal-impenn qawwi fir-riċerka klinika, l-Ewropa taqdi rwol ċentrali fil-qasam tal-mediċina nukleari. L-UE hija l-fornitur ewlieni ta' isotopi radjoattivi mediċi fid-dinja, b'sehem mis-suq ta' iktar minn 60 % għal uħud mill-isotopi radjoattivi li jintużaw l-iktar. Uħud mill-iktar żviluppi farmaċewtiċi u kliniċi importanti reċenti fit-trattament tal-kanċer permezz tal-mediċina nukleari oriġinaw fl-UE. L-azzjonijiet u l-inizjattivi tal-Pjan ta' Azzjoni SAMIRA huma bbażati fuq il-qafas leġiżlattiv eżistenti. Il-Pjan ta' Azzjoni se jiġi implimentat permezz ta' strumenti u ta' programmi fl-oqsma tal-Enerġija, is-Saħħa u r-Riċerka u l-Innovazzjoni. Għal Iktar Informazzjoni Il-Pjan ta' Azzjoni SAMIRA Mistoqsijiet u tweġibiet Skeda informattiva Il-paġna web dwar l-użi mediċi tar-radjazzjoni Il-Pjan tal-Ewropa biex Jingħeleb il-Kanċer